Vrou op plaas in Oos-Vrystaat aangeval, verkrag(Foto: SA Polisie) Die polisie is steeds op die spoor van ŉ man wat ŉ vrou Donderdagaand in haar plaashuis in die Oos-Vrystaat oorrompel en verkrag het. Riaan Corbett, die veiligheidsverteenwoordiger van Vrystaat-Landbou in die Fouriesburg-distrik, het gesê die polisie en landelike beveiligingspan is omstreeks 19:30 na die huis ontbied. Die vrou het na bewering probeer terugveg. Sy is onder meer gewurg en het verskeie kneusplekke in die aanval opgedoen. Sy is vir behandeling geneem, maar is na verneem word reeds ontslaan. In dié stadium lyk dit nie of enigiets uit haar huis gesteel is nie. Die vrou woon meestal alleen op die plaas. Sy boer nie self nie en verhuur die grond. Die aanvaller het ná die voorval op die vlug geslaan en die werf is gefynkam vir enige leidrade wat die polisie op sy spoor kan sit. Konst. Puleng Lebakeng, polisiewoordvoerder, het gesê die aanvaller is steeds op vrye voet. Gisteraand se aanval kom boonop kort ná die moord op Mienie Frost (72), ŉ bejaarde boervrou van Bethlehem. Frost is vandag begrawe.